钦定古今图书集成/理学汇编/学行典/第179卷 > 皋鱼
## 钦定古今图书集成/理学汇编/学行典/第179卷 > 皋鱼

按《韩诗外传》：孔子行，闻哭声甚悲。孔子曰：“驱驱，前有
贤者。”至则皋鱼也，被褐拥镰，哭于道傍。孔子辟车，与
之言曰：“子非有丧，何哭之悲也？”皋鱼曰：“吾失之三矣：
少而学游诸侯，以后吾亲，失之一也；高尚吾志，闲吾
事君，失之二也；与友厚而少绝之，失之三也；树欲静
而风不止，子欲养而亲不待也；往而不可得见者，亲
也，吾请从此辞矣。”立槁而死。孔子曰：“弟子诚之，足以
识矣。”于是门人辞归而养亲者十有三人。